text: Politiet afspærrer motorvej og fanger fem tyveknægte
  14 januar 2016 kl. 05.30
  Fem unge mænd, der stak af fra et butikstyveri på Skærup Rasteplads, blev natten til torsdag anholdt efter en politijagt på motorvej E 45.
  Efter en effektiv afspærringsmanøvre lykkedes det politiet at fange de fem tyve, der tog flugten, da de blev opdaget efter et butikstyveri hos Shell-tankstationen på rastepladsen mellem Kolding og Vejle.
  På motorvej E 45 ved Ejer Bavnehøj havde Sydøstjyllands Politi valgt at afspærre motorvejen, og selvom de fem unge tyve forsøgte at stikke af, lykkedes det at anholde dem.
  - Under jagten på tyvene viser det sig, at de var stukket af fra rastepladsen i en Mercedes E-model, der tidligere er meldt stjålet i Helsingør, fortæller vagtchef Henrik Dam fra Sydøstjyllands politi til TV SYD.
  De fem unge, der kommer fra henholdsvis Gellerup og Jægerspris,  er nu sigtet for tyveri af bilen og for butikstyveri.
  De er lige nu fortsat i politiets varetægt, fordi politiet gerne vil tale med dem om flere andre sager.
  